सुदूरपश्चिममाथि एनआरएनए हाबी
चार वर्षभन्दा बढी समयपछि राष्ट्रियस्तरमा पहिलो प्रतियोगितात्मक म्याच खेलेका सागर पुनले सानदार ब्याटिङ गरेपछि गैरआवासीय नेपाली संघ (एनआरएनए) ले नवौं राष्ट्रिय खेलकुदअन्तर्गत पुरुष क्रिकेटमा गतिलो विजय हात पारेको छ ।
काठमाडौँ — चार वर्षभन्दा बढी समयपछि राष्ट्रियस्तरमा पहिलो प्रतियोगितात्मक म्याच खेलेका सागर पुनले सानदार ब्याटिङ गरेपछि गैरआवासीय नेपाली संघ (एनआरएनए) ले नवौं राष्ट्रिय खेलकुदअन्तर्गत पुरुष क्रिकेटमा गतिलो विजय हात पारेको छ ।सागरले १९ बलमा अविजित ४६ रन बनाएपछि एनआरएनएले सुदूरपश्चिम प्रदेशमाथि १२ रनको जित हात पार्‍यो । पछिल्लो तीन वर्षयता अमेरिकामा बस्दै आएका सागरले समान ३ छक्का र ३ चौका प्रहार गरेपछि वर्षा कारणले ६–६ ओभरमा छोट्याइएको खेलमा एनआरएनएले ४ विकेट गुमाई ७४ रन बनाएको थियो ।दिनेश खरेललाई हेमन्त धामीले पहिलो बलमै आउट भए पनि सागरले कप्तान सुनाम गौतमसँग मिलेर दोस्रो विकेटमा २१ बलमै ४८ रनको साझेदारी गरे । सुनामले ११ बल खेल्दै ३ चौका र १ छक्कासहित २४ रन बनाए । वासु गिरी र दिवस गिरी खाता नखोली आउट भए पनि खेल दौरान ह्यामस्ट्रिङ भएका सागरले मैदानको चारैतिर प्रहार गरेर एनआरएनएलाई मजबुत स्कोरमा उभ्याए । दीपक क्षेत्री २ रनमा आउट भए । हेमन्त धामी र शेर मल्लले २–२ विकेट लिए ।जवाफमा सुदूरपश्चिमले ६ विकेट गुमाई ६२ रनमात्र बनाउन सक्यो । खडग बोहराले १२, राजु रिजालले ११ र वसन्त खत्रीले १० रन बनाए । एनआरएनका आशिष पोखरेल र दीपकले ३–३ विकेट लिए । आशिषले २ ओभरमा १९ र दीपकले २ ओभरमा २३ रन खर्चे । कीर्तिपुरमै हुने भनिएको वाग्मती प्रदेश र प्रदेश १ बीचको दोस्रो खेल वर्षाका कारण रद्द भएको छ । त्यस्तै मूलपानी मैदानमा मधेस प्रदेश र गण्डकी प्रदेश तथा लुम्बिनी प्रदेश र कर्णाली प्रदेशबीचको खेलमा वर्षाकै कारण टस पनि सम्भव भएन । प्रतियोगिताको युवा तथा खेलकुदमन्त्री महेश्वरजंग गहतराजले ब्याटिङ र राष्ट्रिय खेलकुद परिषद्का सदस्य–सचिव टंकलाल घिसिङले बलिङ गरी सुरु गरे ।नवौं राष्ट्रिय खेलकुद गण्डकी प्रदेशमा असोज २८ देखि कात्तिक ३ सम्म हुने भए पनि क्रिकेटको अन्तर्राष्ट्रिय तालिकासँग नबाझिने गरी राष्ट्रिय क्रिकेट अगाडि सारिएको हो । प्रतियोगितामा ११ टिम सहभागी छन् । सहभागी टिमलाई २ समूहमा विजभाजन गरी लिगकम नकआउट आधारमा खेल खेलाइनेछ ।